**Návrh**

**Z á k o n**

**z ........................................ 2007**

**o príplatku k dôchodku politickým väzňom**

Národná rada Slovenskej republiky sa uzniesla na tomto zákone:

**§ 1**

**Predmet zákona**

Tento zákon upravuje poskytovanie príplatku k dôchodku ako sociálnej dávky (ďalej len „príplatok“) na zmiernenie krívd spôsobených komunistickým režimom v období od 25. februára 1948 do 31. decembra 1989 politickým väzňom na Slovensku a ich rodinným príslušníkom.

**§ 2**

**Oprávnená osoba**

(1) Oprávnená osoba je fyzická osoba, ktorá bola najmenej tri mesiace väznená alebo najmenej tri mesiace vo výkone trestu odňatia slobody, bola rehabilitovaná podľa osobitného predpisu,[[1]](#footnote-2)[1]) vypláca sa jej starobný dôchodok, predčasný starobný dôchodok, invalidný dôchodok podľa osobitného predpisu,[[2]](#footnote-3)[2]) výsluhový dôchodok, invalidný výsluhový dôchodok alebo invalidný dôchodok podľa osobitného predpisu [[3]](#footnote-4)[3]) a ku dňu uplatnenia nároku na príplatok je občanom Slovenskej republiky.

(2) Oprávnená osoba je aj fyzická osoba, ktorej sa vypláca vdovský dôchodok, vdovecký dôchodok, sirotský dôchodok, vdovský výsluhový dôchodok, vdovecký výsluhový dôchodok alebo sirotský výsluhový dôchodok a ku dňu uplatnenia nároku na príplatok je občanom Slovenskej republiky.

**§ 3**

**Výška príplatku a poskytovanie príplatku**

(1) Výška príplatku k starobnému dôchodku, predčasnému starobnému dôchodku, invalidnému dôchodku, výsluhovému dôchodku a invalidnému výsluhovému dôchodku je 60 Sk za mesiac väzby, alebo mesiac výkonu trestu odňatia slobody. Mesiac väzby a mesiac výkonu trestu odňatia slobody je 30 dní. Ak väzba alebo výkon trestu odňatia slobody trvali len časť mesiaca, výška príplatku sa upraví pomerne.

(2) Výška príplatku k vdovskému dôchodku, vdoveckému dôchodku, vdovskému výsluhovému dôchodku a vdoveckému výsluhovému dôchodku je 60 % sumy uvedenej v odseku 1.

(3) Výška príplatku k sirotskému dôchodku a sirotskému výsluhovému dôchodku je 30 % sumy uvedenej v odseku 1.

(4) Pri súbehu nárokov na príplatok podľa odsekov 1 až 3 sa vypláca vyšší alebo najvyšší príplatok.

(5) Príplatok sa nezlučuje so starobným dôchodkom, predčasným starobným dôchodkom, invalidným dôchodkom, vdovským dôchodkom, vdoveckým dôchodkom, sirotským dôchodkom, výsluhovým dôchodkom, invalidným výsluhovým dôchodkom, vdovským výsluhovým dôchodkom, vdoveckým výsluhovým dôchodkom a sirotským výsluhovým dôchodkom (ďalej len „dôchodok“).

(6) Príplatok sa vypláca mesačne vopred spolu s dôchodkom v rovnakých výplatných termínoch.

(7) Na zmenu nároku na príplatok, zmenu nároku na jeho výplatu a zmenu sumy príplatku, zánik nároku na príplatok, zánik nároku na jeho výplatu, premlčanie nároku na výplatu príplatku, poukazovanie príplatku a na prechod nároku na príplatok sa rovnako vzťahujú ustanovenia osobitného predpisu.[[4]](#footnote-5)[4])

**§ 4**

**Uplatnenie nároku na príplatok a konanie o príplatku**

(1) O nároku na príplatok, jeho výške rozhoduje a príplatok vypláca Sociálna poisťovňa a orgán príslušný na výplatu dôchodku podľa osobitného predpisu.3)

(2) Konanie sa začína na základe písomnej žiadosti fyzickej osoby, ktorá je povinná k žiadosti pripojiť doklady preukazujúce jej nárok na príplatok.

(3) Nárok na výplatu prvého príplatku vzniká dňom podania žiadosti oprávnenou osobou.

(4) Na konanie o príplatku sa vzťahujú všeobecné predpisy o správnom konaní,[[5]](#footnote-6)[5]) okrem § 60, § 61 až 68 zákona o správnom konaní, ak tento zákon neustanovuje inak.

(5) Sociálna poisťovňa a orgán príslušný na výplatu dôchodku podľa osobitného predpisu3) rozhodne o príplatku najneskôr do 60 dní od začatia konania, v mimoriadne zložitých prípadoch možno túto lehotu predĺžiť najviac o 30 dní.

(6) Proti rozhodnutiu o príplatku sa nemožno odvolať.

(7) Právoplatné rozhodnutie o príplatku je preskúmateľné súdom.

**§ 5**

**Financovanie**

(1) Na úhradu nákladov na príplatok štát poskytuje finančné prostriedky na osobitný účet Sociálnej poisťovne a orgánu príslušnému na výplatu dôchodku podľa osobitného predpisu.3)

(2) Finančné prostriedky na úhradu nákladov na príplatok sa poukazujú prostredníctvom rozpočtových výdavkov príslušnej kapitoly štátneho rozpočtu.

**§ 6**

**Účinnosť**

Tento zákon nadobúda účinnosť 1. júla 2007.



1. [1]) Zákon č.119/1990 Zb. o súdnej rehabilitácii v znení neskorších predpisov. [↑](#footnote-ref-2)
2. [2]) Zákon č. 461/2003 Z. z. o sociálnom poistení v znení neskorších predpisov. [↑](#footnote-ref-3)
3. [3]) Zákon č. 328/2002 Z. z. o sociálnom zabezpečení policajtov a vojakov a o zmene a doplnení niektorých zákonov v znení neskorších predpisov.

   [↑](#footnote-ref-4)
4. [4]) § 112 až § 114, 117 a 118 zákona č. 461/2003 Z. z. [↑](#footnote-ref-5)
5. [5]) Zákon č. 71/1967 Zb. o správnom konaní (Správny poriadok) v znení neskorších predpisov.

   [↑](#footnote-ref-6)